Negatív karakterek (Akiket imádunk utálni) :: Bubumaczko kuckoja
Negatív karakterek (Akiket imádunk utálni)
1. Az igazi gonosz: Ők általában a legnagyobb szörnyűségek elkövetői vagy megtestesítői. Általában először távolinak tűnnek, nem feltétlenül jelentenek látható veszélyt. Aztán, ahogy halad előre a cselekmény, egyre nyilvánvalóbb a hatásuk, szörnyű tetteikre is fény derül. Motivációjuk általában egyszerű, és világos, az eszközeik palettája változatos. Pl.: Star Wars - Palpatine, Harry Potter sorozat - Voldemort, A Gyűrűk Ura - Szauron
2. Az első hűséges, elkötelezett "tanítványa": Őket sem érdemes lebecsülni, nekik van mit veszíteniük "főnökük" jóvoltából. Ez a tény teheti őket veszélyesebbé, de emiatt érezhetünk olykor szimpátiát is feléjük. Rájuk hárul a piszkos munka, de leginkább a maguk szakállára, saját céljukért tevékenykednek. Pl.: A Gyűrűk Ura - Szarumán, Star Wars - Darth Vader, Harry Potter sorozat - Malfoy család
3. Az anarchista: Akinek nincs megfogható célja, a pusztításon, unalom űzésen kívül. Ha ez még kellő hatalommal, vagy intelligenciával társul, szintén elég veszélyes lehet. Pl.: Veszedelmes viszonyok - Marteuil márkiné, A Manderley-ház asszonya - Rebecca
4. Az elmebeteg: Veszélye, ha kellően elborult, és meggyőződéséért bármire képes. Nem mindig lehet tisztán érteni, mit miért tesz, és ezek miatt lehetetlen meggyőzni. Megtörni talán. Dühítő, és egyben szánalomra méltó. Pl.: Vizet az elefántnak - August, A Manderley-ház asszonya - Mrs. Danvers
5. A legyőzendő akadály: Őket nem feltétlenül gonoszságuk teszi negatívvá, és nem is jelentenek feltétlenül veszélyt hősünkre, inkább a mindennapokat nehezítik. Olykor még mulatni is lehet rajtuk, főleg, mikor főhetnek a levükben. Nagyon is esendő, emberi mivoltuk miatt értjük, akár sajnáljuk is őket. Pl.: Egy gésa emlékiratai - Hatsumomo, Egy magyar nábob - Kárpáthy Abellino, Tövismadarak - Mary Carson, A segítség - Miss Hilly
6. Az esendő: Összességében nem feltétlenül negatív a karakterük, de ha hibáznak, azt nem aprózzák el. Tudatosan, vagy sem, óriási károkat tudnak okozni. Pl.: Veszedelmes viszonyok - Valmont, Kramer kontra Kramer - Johanna